Ныбжьэгъугъэм гъунапкъэ иIэкъым
Зи гугъу фхуэсщIынур Iуэху къызэрыгуэкI гуэру щытынкIи мэхъу. Ауэ еджакIуэхэмрэ адэ-анэхэмрэ я фIыщIэ тхыгъэм абы трагъэчыныхьащ.
Артек щыIауэ сабий 62-рэ Дагъыстэным щытшэ- жым, Къэбэрдей-Балъкъэрым щыщ Аруан щIыналъэм хыхьэ Старэ Шэрэдж къуажэм и Iэшэлъашэм ди автобусыр щыкъутащ. Дагъыстэным и щIыпIэ псоми щыщ сабий куэд зэрытщIыгъум хуабжьу дригузавэрт. Зызыхуэдгъэзэнури, къэдгупсысынури къытхуэщIэр- тэкъым, ремонтым хуэзэну ахъши тIыгътэкъым. НыбжьыщIэхэр пIыщIэрт, къэмэжэлIат.
Абдежым дызыпэмыплъа къэхъуащ: Аруан щIыналъэм и администрацэм и Iэтащхьэ Куэшей Азэмэт къэсри, абы и унафэкIэ школым дашащ, IэфIуи дагъэшхащ. Старэ Шэрэдж къуажэм и езанэ курыт еджапIэм дыщыIэху, район администрацэм и Iэтащ-хьэм и къуэдзэ Щоджэн Риммэ сабийхэм гуапэу епсэлъылIащ, Iуэхугъуэ зэмылIэужьыгъуэхэм я гугъу ящIащ. Ди ныбжьыщIэхэм къащIащ Аруан щIыналъэри, абы и центр Нарткъали, Дербенти дарэгъу зэхуэхъуауэ зэхущытыкIэ дахэ яку зэрыдэлъыр. Апхуэдэу гуапэу дезыгъэблэгъа езанэ школыр илъэс куэд хъуауэ Дер- бент щрагъэкIуэкI Урысейпсо олимпиадэм зэрыхэтыр икIи ди республикэм и еджапIэхэм зэпыщIэныгъэ бы- дэ зэрыхуаIэр.
Я щхьэхэм, я ехъулIэныгъэхэм тепсэлъыхьу, хэгъэрейхэр гъунэгъуу зрагъэцIыхуу, зэгъусэу уэрэд жаIэу, Гамзатов Расулрэ Дагъыстэным и адрей усакIуэхэмрэ я усэхэм къеджэу зэманыр ягъэкIуэху, районым и Iэтащхьэм гуп щхьэхуэ къигъакIуэри, ди автобусыр зэрагъэпэщыжащ. КъищынэмыщIауэ, Аруан щIыналъэм и автобуситI школым деж щагъэуват, дыдейр яхуэмыщIыж хъумэ, ди сабийхэр абыхэмкIэ нытхуашэжы- ну.
Гуапэу дызэбгъэдэкIыжащ. Ди Iыхьлыхэм я деж дыщыIауэ фIэкIа къытщыхъуакъым. Автобусыр и щхьэусыгъуэу дызэхуэзэну къытхуиухама, псори дызэрыблагъэ гъунэгъур, зыр адрейм зэрыхуэныкъуэр ди сабийхэм нэрылъагъу ящытщIын зэрыхуейм дызэхуишауэ къыдолъытэ. ДыщигуфIэгъуи гугъуехьхэр къыщытлъыкъуэкIи. Я зэфIэкIым, я гъэсэныгъэ да- хэм папщIэ, районым и унафэщIыр ди ныбжьыщIэ- хэм къазэрыщытхъур зэхэпхыну гуапэт. Ар «Артек» урысейпсо лагерым ди сабийхэм щагъуэта гукъыдэ- жым пызыщэт, зэныбжьэгъугъэм и мыхьэнэр, и лъапIэныэгъэр щIэзыгъгэбыдэ Iуэхут.
Тхьэмахуэ махуэу хуэзами, сыхьэтищ иримыкъум къриубыдэу ди автобусыр зэрагъэпэщыжри, дызэхуэарэзыуэ дежьэжащ. Аруан щIыналъэ администрацэм и Iэтащхьэ Куэшей Азэмэт пщыхьэщхьэм нэпсэлъати, тэмэму, бэIутIэIуншэу дызэрынэсыжар къыжетIащ.
Богандов Абдул-Къадир,
Мэхъэчкъалэ.
